ዐቢይ መጪውን አስፈሪ ጊዜ የሚገነዘብ ከሆነ፣ ድርጅቱንም ከመጥፋት፣ ሀገራችንንም ከማያስፈልግ አደጋ ለመታደግ የሚያስችል አመለካከት ባለቤት ከሆነ፣ ሌላ አማራጭ ጎዳናን ሊከተል እንደሚችል የዐማራ ኅልውና ለኢትዮጵያ አንድነት ድርጅት ሊጠቁመው ይወዳል። የሚከተለው ጎዳና መልካሙ አማራጭ ነው። የሚወደውን ኢሕአዲግን ለማሻሻል የሚያደርገውን ዘመቻ ይግፋበት። ይህም መሻሻል ማካተት ያለበት በድርጅቱ ውስጥ ያሉ በዘር ፍጅት ፣ በሀገር ክህደት ወንጀል፣በጦር ወንጀል፥ በሕዝብ ሀብት ዘረፋ፣ በሙስናና በቅሚያ የሚጠየቁ አባላቱን የማጥራት እርምጃ፤ ድርጅቱ ወደ ሀገራዊ ድርጅትነት ሊያደርግ ለሚገባ ጉዞው የሚረዱት ተግባሮች ይሆናሉ። ይህንን ውስጠ መሻሻል ካደረገ ፣በሀገሪቱ ውስጥ ካሉ የተቃዋሚ ድርጅቶች ጋር በጠረጴዛ ዙሪያ ተቀምጦ፣ በሀገር የወደፊት ዕጣ ፈነታ ላይ ለመነጋገር ያስችለዋል። በሕዝባዊ የሽግግር መንግሥት አመሠራረት ላይም የማይናቅ ሚና ሊጫወት ይችላል። ዐቢይ ይህንን ጎዞ ከተከተለ፣ ያለምንም ጥርጥር የጥገናዊ ለውጥ ፊታውራሪ ሳይሆን፣ የመሠረታዊ ለውጥ አጋርነቱን አወጀ ማለት ይሆናል። ይህንን ዘመቻ እያደረገ፣ እሱን ገፍቶ ካላበት የሥልጣን ማማ ላይ ያወጣውን የሕዝብ ትግል ሳይቋረጥ የመቀጠሉን አይቀሬነት ለሱ የውስጥ ትግል እንደአጋር አድርጎ ሊቆጥረው ይገባል። በሂደትም በሀገሪቱ ዕጣ ፈንታ ያገባናል ለሚሉት ሁሉ ለሽግግር መንግሥት ምሥረታ ዕውን መሆን እንዲሰባሰቡ ጥሪ ሊያደርግ የግድ ይላል።እነዚህ ሁለት መሠረታዊ የሆኑ ድርጊቶች ዕውን ሲሆኑ ብቻ ነው የዐማራን ሕዝብ ጥያቄን ለመመለስ ከጎዳናው ውስጥ ገብተናል የምንል። ከዚያ መለስ ያለ መቀባባት ኢሕአዲግን ከማይቀርው ውድመቱ ለማዳን የሚደረግ ያልሞት ባይ ተጋዳይ መፍጨርጨር ይሆናል።